CELEX: 32015D0627
Language: el
Date: 2015-04-20 00:00:00
Title: Απόφαση (ΕΕ) 2015/627 του Συμβουλίου, της 20ής Απριλίου 2015, σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην έβδομη διάσκεψη των συμβαλλομένων μερών της σύμβασης της Στοκχόλμης για τους έμμονους οργανικούς ρύπους, όσον αφορά τις προτάσεις τροποποίησης των παραρτημάτων Α, Β και Γ

22.4.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 103/8
            
         ΑΠΌΦΑΣΗ (ΕΕ) 2015/627 ΤΟΥ ΣΥΜΒΟΥΛΊΟΥ
   της 20ής Απριλίου 2015
   σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην έβδομη διάσκεψη των συμβαλλομένων μερών της σύμβασης της Στοκχόλμης για τους έμμονους οργανικούς ρύπους, όσον αφορά τις προτάσεις τροποποίησης των παραρτημάτων Α, Β και Γ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 14 Οκτωβρίου 2004, η σύμβαση της Στοκχόλμης για τους έμμονους οργανικούς ρύπους («η σύμβαση»), εγκρίθηκε, εξ ονόματος της Ευρωπαϊκής Κοινότητας, με την απόφαση 2006/507/ΕΚ του Συμβουλίου (1).
            
         
               (2)
            
            
               Η Ένωση έχει μεταφέρει στην ενωσιακή νομοθεσία τις υποχρεώσεις που απορρέουν από τη σύμβαση μέσω του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου (2).
            
         
               (3)
            
            
               Η Ένωση δίνει μεγάλη έμφαση στην ανάγκη βαθμιαίας επέκτασης των παραρτημάτων Α, Β και/ή Γ της σύμβασης σε νέες χημικές ουσίες που πληρούν τα κριτήρια κατάταξης στους έμμονους οργανικούς ρύπους, λαμβανομένης υπόψη της αρχής της προφύλαξης, ώστε να επιτευχθεί ο στόχος της σύμβασης και να τηρηθεί η δέσμευση που ανέλαβαν όλες τις κυβερνήσεις στη Σύνοδο Κορυφής του Γιοχάνεσμπουργκ, το 2002, για ελαχιστοποίηση των δυσμενών επιδράσεων των χημικών προϊόντων έως το 2020.
            
         
               (4)
            
            
               Σύμφωνα με το άρθρο 22 της σύμβασης, η διάσκεψη των συμβαλλομένων μερών («COP») μπορεί να εκδίδει αποφάσεις για την τροποποίηση των παραρτημάτων Α, Β και/ή Γ της σύμβασης. Οι αποφάσεις αυτές αρχίζουν να ισχύουν ένα έτος μετά από την ημερομηνία γνωστοποίησης της τροποποίησης από τον θεματοφύλακα, με εξαίρεση τα συμβαλλόμενα μέρη («τα μέρη») που επιλέγουν να μην αποδεχθούν την τροποποίηση.
            
         
               (5)
            
            
               Μετά την παραλαβή πρότασης εκ μέρους της Ένωσης το 2011 για την πενταχλωροφαινόλη (PCP), η Επιτροπή Εξέτασης Έμμονων Οργανικών Ρύπων («επιτροπή POPRC»), η οποία έχει συσταθεί στο πλαίσιο της σύμβασης, ολοκλήρωσε τις εργασίες της όσον αφορά τη συγκεκριμένη ουσία. Η επιτροπή POPRC διαπίστωσε ότι η ουσία PCP πληροί τα κριτήρια της σύμβασης που αφορούν την καταχώριση στο παράρτημα Α. Κατά την έβδομη σύνοδο, η COP αναμένεται να αποφασίσει σχετικά με την προσθήκη της ουσίας PCP στο παράρτημα Α της σύμβασης.
            
         
               (6)
            
            
               Η διάθεση ή η χρήση της ουσίας PCP απαγορεύεται σύμφωνα με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (3). Η διάθεση και η χρήση της ουσίας PCP ως φυτοπροστατευτικού προϊόντοςή ως βιοκτόνου, απαγορεύεται βάσει των κανονισμών (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου (4) και αριθ. 528/2012 του Ευρωπαϊκού Κοινοβουλίου και του Συμβουλίου (5), αντίστοιχα. Δεδομένης της ικανότητας του PCP να μεταφέρεται σε μεγάλες αποστάσεις στο περιβάλλον, η σταδιακή κατάργηση της χρήσης της χημικής ουσίας σε παγκόσμιο επίπεδο αναμένεται να είναι επωφελέστερη για τους πολίτες της Ένωσης από ό,τι η απαγόρευση μόνο σε επίπεδο Ένωσης.
            
         
               (7)
            
            
               Η POP RC συνιστά την καταχώριση της PCP στο παράρτημα Α στη σύμβαση, με μια ειδική εξαίρεση για την παραγωγή και τη χρησιμοποίηση του PCP για στύλους υπηρεσιών κοινής ωφελείας και τραβέρσες τηλεγραφικών στύλων. Η Ένωση δεν χρειάζεται την ειδική απαλλαγή, αλλά θα πρέπει να αποδεχθεί την εξαίρεση στο πλαίσιο της έβδομης συνάντησης της COP, εάν αυτό απαιτείται για να διασφαλιστεί η καταχώριση του PCP.
            
         
               (8)
            
            
               Μετά την παραλαβή πρότασης εκ μέρους της Ένωσης το 2011για την καταχώριση των χλωριωμένων ναφθαλινίων, η POPRC διαπίστωσε ότι τα πολυχλωριωμένα ναφθαλίνια (PCN) πληρούν τα κριτήρια της σύμβασης που αφορούν την καταχώριση στα παραρτήματα Α και Γ. Κατά την έβδομη συνεδρίασή της, η COP αναμένεται να αποφασίσει σχετικά με την προσθήκη του PCN στα παραρτήματα Α και Γ της σύμβασης.
            
         
               (9)
            
            
               Το PCN δεν παράγεται στην Ένωση, αλλά μπορεί να παραχθεί ως παραπροϊόν, κυρίως μέσω καύσης (κατά κύριο λόγο κατά την αποτέφρωση αποβλήτων). Αυτές οι δραστηριότητες καλύπτονται από την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου (6) και απαιτούν την εφαρμογή ορισμένων μέτρων διαχείρισης των εκπομπών.
            
         
               (10)
            
            
               Η διάθεση και χρήση του PCN απαγορεύεται στην Ένωση σύμφωνα με τον κανονισμό (ΕΚ) αριθ. 850/2004. Δεδομένης της ικανότητας του PCN να μεταφέρεται σε μεγάλες αποστάσεις στο περιβάλλον, η σταδιακή κατάργηση της χρήσης της χημικής ουσίας σε παγκόσμιο επίπεδο θα είναι επωφελέστερη για τους πολίτες της Ένωσης από ό,τι η απαγόρευση μόνο σε επίπεδο Ένωσης.
            
         
               (11)
            
            
               Μετά την παραλαβή πρότασης εκ μέρους της Ένωσης το 2011για την καταχώριση του εξαχλωροβουταδιένιου (HCBD), η POPRC διαπίστωσε ότι το HCBD πληροί τα κριτήρια της σύμβασης που αφορούν την καταχώριση στα παραρτήματα Α και Γ. Κατά την έβδομη συνεδρίασή της, η COP αναμένεται να αποφασίσει σχετικά με την προσθήκη του HCBD στα παραρτήματα Α και Γ της σύμβασης.
            
         
               (12)
            
            
               Η παραγωγή HCBD τερματίστηκε στην Ένωση, αλλά μπορεί να παραχθεί ως παραπροϊόν κατά τη διάρκεια ορισμένων βιομηχανικών δραστηριοτήτων. Οι εν λόγω δραστηριότητες καλύπτονται από την οδηγία 2010/75/ΕΕ και απαιτούν την εφαρμογή ορισμένων μέτρων διαχείρισης των εκπομπών.
            
         
               (13)
            
            
               Η διάθεση και η χρήση HCBD απαγορεύονται στην Ένωση σύμφωνα με τον κανονισμό (ΕΚ) αριθ. 850/2004. Δεδομένης της ικανότητας του HCBD να μεταφέρεται σε μεγάλες αποστάσεις στο περιβάλλον, η σταδιακή κατάργηση της χρήσης της χημικής ουσίας σε παγκόσμιο επίπεδο θα είναι επωφελέστερη για τους πολίτες της Ευρωπαϊκής Ένωσης (ΕΕ) από ό,τι η απαγόρευση μόνο σε επίπεδο Ένωσης.
            
         
               (14)
            
            
               Το υπερφθοροκτανοσουλφονικό οξύ (PFOS) και τα παράγωγά του αναφέρονται ήδη στο παράρτημα Β της σύμβασης, με ορισμένες ειδικές εξαιρέσεις. Μετά την επανεξέταση των εν λόγω απαλλαγών, η POPRC συνιστά στα συμβαλλόμενα μέρη να τερματίσουν τη χρήση PFOS σε τάπητες, δέρματα και είδη ένδυσης, σε κλωστοϋφαντουργικά προϊόντα και σε ταπετσαρίες επίπλων, σε επιχρίσματα και πρόσθετες ύλες επιχρισμάτων, και σε εντομοκτόνα για την καταπολέμηση των επείσακτων κόκκινων μυρμηγκιών και των τερμιτών. Η POPRC συνιστά επίσης στα συμβαλλόμενα μέρη να περιορίσουν τη χρήση PFOS στη λειτουργική επιμετάλλωση, η οποία επιτρέπεται σήμερα ως «ειδική εξαίρεση», περιορίζοντας τη χρήση του σε λειτουργική επιμετάλλωση αποκλειστικά σε συστήματα κλειστού βρόχου, που επιτρέπεται σήμερα ως «αποδεκτός σκοπός» βάσει της σύμβασης. Επιπλέον, η POPRC συνιστά στα συμβαλλόμενα μέρη να τερματίσουν τη χρήση PFOS στα δολώματα εντόμων για την καταπολέμηση των μυρμηγκιών — κοπτών φύλλων Atta spp. και Acromyrmex spp., που επιτρέπονται σήμερα εντασσόμενα στους «αποδεκτούς σκοπούς», σύμφωνα με τη σύμβαση.
            
         
               (15)
            
            
               Η Ένωση θα πρέπει να υποστηρίξει τη διαγραφή των «ειδικών εξαιρέσεων» και των «αποδεκτών σκοπών» για το PFOS και τα παράγωγά του, σύμφωνα με την πρόταση που διατύπωσε η POPRC, μεταξύ άλλων την εξαίρεση της χρήσης τους ως διαβρεκτών σε συστήματα ελεγχόμενης ηλεκτρολυτικής επικάλυψης, η οποία τέθηκε σε εφαρμογή στην Ένωση με τον κανονισμό (ΕΚ) αριθ. 850/2004 με ημερομηνία λήξης στις 26 Αυγούστου 2015,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η θέση που θα ληφθεί εξ ονόματος της Ευρωπαϊκής Ένωσης κατά την έβδομη συνάντηση των μερών της σύμβασης της Στοκχόλμης θα είναι, σύμφωνα με τις συστάσεις της POP RC, για την υποστήριξη:
   
               —
            
            
               της καταχώρισης της πενταχλωροφαινόλης (7) (PCP) στο παράρτημα Α της σύμβασης. Εάν αυτό απαιτείται, η Ένωση δύναται να δεχθεί μια «ειδική εξαίρεση» για την παραγωγή και τη χρησιμοποίηση του PCP για στύλους υπηρεσιών κοινής ωφελείας και τραβέρσες τηλεγραφικών στύλων,
            
         
               —
            
            
               την καταχώριση των πολυχλωριωμένων ναφθαλινίων (8) (PCN) στα παραρτήματα Α και Γ της σύμβασης, χωρίς εξαίρεση,
            
         
               —
            
            
               την καταχώριση του εξαχλωροβουταδιένιου (HCBD) στα παραρτήματα Α και Γ της σύμβασης, χωρίς εξαίρεση,
            
         
               —
            
            
               τη διαγραφή των ακόλουθων ειδικών εξαιρέσεων και αποδεκτών σκοπών από το σημείο του παραρτήματος Β της σύμβασης που αφορά το υπερφθοροκτανοσουλφονικό οξύ (PFOS) και τα παράγωγά του από: τάπητες· δέρμα και είδη ένδυσης· κλωστοϋφαντουργικά προϊόντα και ταπετσαρίες επίπλων· χαρτί και συσκευασία· επιχρίσματα και πρόσθετες ύλες επιχρισμάτων· ελαστικό (καουτσούκ) και πλαστικές ύλες· εντομοκτόνα για την καταπολέμηση των επείσακτων κόκκινων μυρμηγκιών και των τερμιτών· και δολώματα εντόμων για την καταπολέμηση των μυρμηγκιών — κοπτών φύλλων Atta spp. και Acromyrmex spp.,
            
         
               —
            
            
               τη διαγραφή των ειδικών εξαιρέσεων για την ουσία PFOS στην επιμετάλλωση (λειτουργική επιμετάλλωση και διακοσμητική επιμετάλλωση), με εξαίρεση τη λειτουργική επιμετάλλωση αποκλειστικά σε συστήματα κλειστού βρόχου, που επιτρέπεται σήμερα ως «αποδεκτός σκοπός» βάσει της σύμβασης.
            
         2.   Βελτίωση της θέσης αυτής, υπό το πρίσμα των εξελίξεων κατά την έβδομη σύνοδο της διάσκεψης των μερών της σύμβασης της Στοκχόλμης, δύναται να συμφωνηθεί κατά τη διάρκεια επιτόπου συντονισμού.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Λουξεμβούργο, 20 Απριλίου 2015.
      
         
            Για το Συμβούλιο
         
         
            Ο Πρόεδρος
         
         J. DŪKLAVS
      
   
   
      (1)  Απόφαση 2006/507/ΕΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους (ΕΕ L 209 της 31.7.2006, σ. 1).
   
      (2)  Κανονισμός (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ (ΕΕ L 158 της 30.4.2004, σ. 7).
   
      (3)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ, (ΕΕ L 396 της 30.12.2006, σ. 1).
   
      (4)  Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ L 309 της 24.11.2009, σ. 1).
   
      (5)  Κανονισμός (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (ΕΕ L 167 της 27.6.2012, σ. 1).
   
      (6)  Οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (ΕΕ L 334 της 17.12.2010, σ. 17).
   
      (7)  Πενταχλωροφαινόλη, τα άλατα και εστέρες της.
   
      (8)  Τα διχλωριωμένα ναφθαλίνια, τα τριχλωριωμένα ναφθαλίνια, τα τετραχλωριωμένα ναφθαλίνια, τα πενταχλωριωμένα ναφθαλίνια, τα εξαχλωριωμένα ναφθαλίνια, τα επταχλωριωμένα ναφθαλίνια και τα οκταχλωριωμένα ναφθαλίνια, μεμονωμένα ή ως στοιχεία χλωριωμένων ναφθαλινίων.